Franc Jurij Lok

Franc Jurij Lok ( Franz Georg Lock; * 3. oktobra 1751 w Kulowje, † 7. septembra 1831 w Budyšinje) bě serbski katolski biskop, rozswětler, spisaćel a kulturny prócowar.

Wot lěta 1765 studowaše Lok w Praze. 14. junija 1776 bu tam na měšnika swjećeny a skutkowaše potom přez dwaceći lět w tachantstwje w Budyšinje jako čestny prědowar na swjatych dnjach a njedźelach, katechet a jako sekretar biskopa. 1796 bu tachantski kapitular a šěsć měsacy pozdźišo skónčnje dekan Budyskeho tachantstwa swj. Pětra. 12. oktobra 1801 bu přez swjećaceho biskopa Waclawa Leopolda Chlumčanskeho w Praze na biskopa wuswjećeny.

mini|upright=0.4|Lokowy narowny pomnik na Budyskim Mikławšku
Lok zasadźowaše so wosebje za wobnowjenje nabožneho žiwjenja w liturgiji a katechezy. Tak spisa rukopisnje naćisk wo wužiwanju maćeršćiny w liturgiji. W teritoriju swojeho tachantstwa, kotrež so tež přez wjacore ewangelske wjeski rozpřestrěwaše, da wjacore nowe šule natwarić a dźěleše něhdźežkuli zastojnstwo šrybarja wot zwóńka. Spěchowanje Serbskeho seminara w Praze so wosebje we wědomostnym kaž tež pastoralno-dušepastyrstwowym wukubłanju wudani. Mnoho młodych měšnikow zasadźi direktnje jako katechetow za šulsku wučbu a docpě z tym hižo w krótkim času widźomne polěpšenje šulskeho kubłanja a wědy dźěći. 1791 napisa Lok knihu Gebetbuch für die katholische Jugend in Städten und auf dem Lande, kotraž so 1808 tež w serbskej wersiji wuda.

W lěće 1758 załoži so Wotrowska wosada přez biskopa Jakuba Wóskeho z Baerenstamma, ale hakle 1814 přizwoli Lok Wotrowčanam prawo, samostatny jutrowny jěchanski procesion wutworić. Tehdy nasta partnerstwo k Njebjelčicam. 

Wot 1824 bě wón sobustaw Hornjołužiskeje towaršnosće wědomosćow kaž tež Naturforschenden Gesellschaft zu Görlitz.

Lokowy row nadeńdźe so na Budyskim Mikławšku.

 Žórle 
Martin Salowski, Rudolf Kilank, Peter Schmidt: Katholische sorbische Lausitz. St. Benno-Verlag, Leipzig 1976, str. 103. 
„Bishop Georg Franz Lock“ na: The Hierarchy of the Catholic Church: Current and historical information about its bishops and dioceses (Catholic Hierarchy). (Wotwołana 24. decembra 2014.) 

Kategorija:Muž
Kategorija:Rodź. 1751
Kategorija:Zemr. 1831
Kategorija:Serb
Kategorija:Romsko-katolski duchowny
Kategorija:Awtor
Kategorija:Literatura (18. lětstotk)
Kategorija:Literatura (19. lětstotk)
Kategorija:Wosoba (Kulow)
Kategorija:Wosoba (Praha)
Kategorija:Wosoba (Budyšin)